10 vas nadat diesel, batterye, wiele gevind is | Netwerk24
Deur Alet Van Der Walt 27 Julie 2021 15:54
Brig. Motantsi Makhele, polisiewoordvoerder, sê verskeie polisie-eenhede het Woensdag saam opgetree om die verdagtes vir verskeie misdade aan te keer.
Makhele sê die polisie het inligting ontvang om op die uitkyk te wees vir mense wat met 'n swart Audi-sedan rondry. Die motor is op die N5 naby Kestell gesien en die polisie het twee insittendes in hegtenis geneem. Dieselkanne en 'n stuk tuinslang is by hulle gevind.
Van die verdagtes wat die polisie in hegtenis geneem het met van die vermoedelik gesteelde sonpanele en vragmotorwiele. Foto: SAPD
Nadat die polisie hulle ondervra het, is die ondersoek na Harrismith uitgebrei. Hier is nog vier mense in hegtenis geneem.
Makhele sê die polisie het op 'n wit Toyota-bakkie beslag gelê wat moontlik gebruik is om die diesel te vervoer. Daar is ook drie vragmotorwiele, drie selfoontoringbatterye, vier houers vol diesel, 'n kragopwekker en sonpanele op dieselfde eiendom gevind.
Makhele sê vier mense is hier in hegtenis geneem waarna die polisie se ondersoek daartoe gelei het dat nog vier mans in Kestell aangekeer is.
Die polisie het op kanne met diesel daarin, selfoontoringbatterye, vragmotorwiele, 'n kragopwekker en twee voertuie beslag gelê tydens 'n optrede by Kestell en Harrismith. Op die foto is die houers met diesel. Foto: SAPD
Die groep word verbind met twee rooftogte die afgelope naweek in Harrismith.
Die taktiese reaksiespanne van Parkroad, Selosesha en Phuthaditjhaba het saam met Welkom en Bethlehem se honde-eenhede en die teenbende-eenheid gewerk om die tien in hegtenis te neem.
Makhele sê die mans sal op klagte van gewapende roof en die besit van gesteelde eiendom in die landdroshof op Harrismith verskyn.